“በሀገራችን ያጣነው ነፃነት በኢትዮጵያ እግኝተናል !”- ኤርትራዊያን ስደተኞች
የኢትዮጵያ መንግስትና ህዝብ በፀጋ ተቀብለው በሀገራቸው ያጡትን  ሰላምና ነፃነት እንዲያገኙ ያስቻሏቸው መሆኑን ኤርትራዊያን ስደተኞች ገለጹ፡፡የዓለም የስደተኞች ቀን አስመልክተው ኤርትራዊያኑ እንደገለፁት፤ ከሚወዷት ሀገራቸው በግፍ ቢሰደዱም  የኢትዮጵያ መንግስትና ህዝብ ባደረጉላቸው ወንድማዊ አቀባበልና ድጋፍ ተጽናንተው እፎይታን አግኝተዋል፡፡በትግራይ የስደተኛ ጣቢያዎች ከሚገኙ ኤርትራዊያን መካከል ወጣት አስቴር ገብረሚካኤል በሰጠችው አስተያየት በኤርትራ መንግስት የግፍ አገዛዝ ተማርራ ከስድስት ዓመታት  በፊት ሀገሯን ጥላ ወደ ኢትዮጵያ መሰደዷን ጠቁማለች፡፡የኢትዮጵያ መንግስትና ህዝብ ከመልካም  አቀባበል ጀምሮ ባደረጉላቸው ድጋፍ በሀገራቸው ያጡትን  ሰላም አግኝተው በነጻነት እየኖሩ  መሆናቸውን አስረድታለች፡፡ሌላው ኤርትራዊ ስደተኛ ወጣት ሲራጅ ሳሊሕ በበኩሉ  " የኤርትራ መንግስት ሰብአዊ መብትን በማፈን ኤርትራዊያንን በማሰቃየት ላይ የሚገኝ አምባገነን ነው" ብሏል፡፡በዜጎች ላይ የሚፈጸመው አፈናና የመብት ረገጣን በመቃወም  የሚወዳትን ሀገሩን ጥሎ ለመሰደድ መገደዱን አመልክቷል፡፡" የኤርትራ ህዝብ ለነፃነት የከፈለው መስዋዕትነት  ፍሬ አልባ ሆኗል " ያለው ደግሞ ፀጋዬ ገብረመድህን  የተባለው ሌላው ወጣት ኤርትራዊ ነው፡፡“ኤርትራ ውስጥ መልካም አስተዳደር የሚባል ነገር ፈፅሞ አይታሰብም ምክንያቱም የኤርትራ መንግስት አምባገነን መንግስት ስለሆነ ጥያቄ የሚያነሳ ዜጋ እጣ ፈንታው ዘብጥያ ነው።”ሌላዋ ኤርትራዊት ወጣት  መሪሕ ታረቀ በበኩሏ  " ኤርትራ ውስጥ የኃይማኖት ይሁን የፆታ እኩልነት  አይታሰብም" ብላለች፡፡የኤርትራ መንግስት በሚራምደው የግፍ አገዛዝ በመማረር የሚወዷትን ሀገራቸው ጥለው ለመሰደድ ቢገደዱም  የኢትዮጵያ መንግስትና ህዝብ በፀጋ ተቀብለው ባደረጉላቸው ድጋፍ መበረታታቸውን ስደተኞቹ  አብራርተዋል፡፡በሀገራቸው ያጡትን  ሰላምና ነፃነት ማግኘት እንዳስቻላቸውም ገልጸዋል፡፡በትግራይ አራት የኤርትራ መጠለያ ጣቢያዎች ከ180 ሺህ በላይ ኤርትራዊያን ተጠልለው እንደሚገኙ የስደተኞችና ከስደት ተመላሾች ጉዳይ አስተዳደር ጽህፈት ቤት  የተገኘው መረጃ ያመለክታል-(ኢዜአ) ፡፡   